מרדכי רון

מרדכי רון (נובמבר 1923 - אפריל 1988) היה ניצב במשטרת ישראל.

ביוגרפיה
רון (רובינשטיין) נולד בחיפה ולמד בבית הספר "נצח ישראל" ובבית הספר המקצועי שליד הטכניון. היה פעיל ההגנה ובשנת 1940 עבר הכשרה של פלוגות הים והיה מדריך ימי באגודת יורדי ים זבולון. בשנת 1941 התגייס לצי הבריטי ושירת בו שש שנים בים התיכון ובים סוף. בשנת 1947 יצא לשליחות רכש באירופה מטעם ההגנה וכעבור שנה חזר לישראל והתגייס לחיל הים.

בשנת 1949 התגייס למשטרה והופקד על הקמת משמר החופים בכנרת ובנמל חיפה. בשנת 1957 היה מפקד הימייה המשטרתית ומשמר החופים. בשנת 1960 יצא לקורס קצינים בכירים במשטרה וללימודי ימאות והוסמך כחובל ראשון על ידי משרד התחבורה. בתפקיד זה התקדם בשנות השישים לדרגת סגן ניצב. בשנת 1969 מונה למפקד נפת חיפה שקיבלה אז אחריות על הנמל. בהמשך הפכה הנפה למרחב ורון הועלה לדרגת ניצב משנה. בשנת 1975 הועלה לדרגת תת-ניצב. בסוף 1976 מונה למפקד מחוז הצפון ובתחילת 1977 הועלה לדרגת ניצב. הוא כיהן בתפקיד כשנה וחצי.

רון נפטר בגיל 65 מהתקף לב ונקבר בחלקת השוטרים בבית העלמין הצבאי בחיפה.

הערות שוליים

לוחמי ההגנה
מתנדבי היישוב לצי המלכותי הבריטי
ימאים ישראלים
ניצבי משטרת ישראל
מפקדי מחוז הצפון במשטרת ישראל
בוגרי בית הספר נצח ישראל (חיפה)
בוגרי בסמ"ת
אנשי היישוב ילידי הארץ
אישים הקבורים בבית הקברות הצבאי בחיפה
ישראלים שנולדו ב-1923
ישראלים שנפטרו ב-1988